કટોકટીએ કેટલાકને હીરો બનાવી દીધા હતા. આજે 1994માં એ હીરો નેતાઓ એક કમનસીબ ટ્રેજેડી રૂપે ઊભરી ચૂક્યા છે. નરેન્દ્ર મોદી લખે છે: અમારી વાતચીત ચાલુ જ હતી ત્યાં એક પીળા રંગની ફિયાટ બારણા પાસે આવીને ઊભી રહી. અંદરથી એક પડછંદકાય શરીર, ઈસ્ત્રી કર્યા વગરનો લખનવી ઝભ્ભો, માથે લીલા રંગનું કપડું, ચોકડીવાળી લુંગી, હાથમાં સોનેરી ચેઈનવાળી ઘડિયાળ, મોં પર ખાસ્સી વધી ગયેલી દાઢી સાથે મુસ્લિમ ફકીરની પ્રતિભા ઊભી કરતા "બાબા" નામથી ઓળખાતા જ્યોર્જ અંદર પ્રવેશ્યા (પૃષ્ઠ 38).